Ace Attorney

"Ace Attorney" (jaapani keeles 逆転裁判; Gyakuten Saiban, eesti keeles 'äss advokaat') on Capcomi välja antud seiklusmängude sari, kus mängija lahendab advokaadina mõrvajuhtumeid visuaalromaani stiilis juurdluste ja kohtuistungite kaudu. 

Sarja esimene mäng on "Phoenix Wright: Ace Attorney", pärast seda on ilmunud veel 12 mängu, mis jagunevad pealiini ja kõrvalliini mängudeks. "Ace Attorney" sarja peetakse üheks visuaalromaanide populariseerijaks läänemaailmas. Kokku on eksemplare müüdud maailmas üle 8,2 miljoni (2021 seisuga). Sarja põhjal on loodud ka veel manga, anime, mängufilm, jt. 

 Sarja kuuluvad mängud 
Esimesena avaldati 2001. aastal Jaapanis "Phoenix Wright: Ace Attorney", mis tuli välja Game Boy Advance konsoolil. Inglise keelde tõlgiti ja seekaudu lääneturule tuli mäng 2005. aastal Nintendo DS konsoolil. Avaldatud mängudest on hiljem tehtud kompilatsioonid: "Phoenix Wright: Ace Attorney Trilogy" (avaldatud Jaapanis 2012, läänes 2013), "The Great Ace Attorney Chronicles" (avaldatud 2021), "Apollo Jusitce: Ace Attorney Trilogy" (avaldatud 2024) ja "Ace Attorney Investigations Collection" (avaldatud 2024). Kompilatsioonid on teinud mängud saadavaks ülemaailmselt ja tänapäevastel konsoolidel.

 Pealiini mängud 

 "Phoenix Wright: Ace Attorney": avaldatud algselt 2001. aastal Jaapanis Game Boy Advance'i konsooli jaoks, 2005. aastal Läänes Nintendo DS konsooli jaoks. Mäng on avaldatud ka Microsoft Windowsile (2008) ning Wiile ja iOS-ile (2009).
 "Phoenix Wright: Ace Attorney – Justice For All": avaldatud algselt 2002 aastal Jaapanis Game Boy Advance'il, Nintendo DS-il 2006. aastal, Microsoft Windowsil 2008. aastal, Wiil 2010. aastal ja iOS-il 2012. aastal.
 "Phoenix Wright: Ace Attorney – Trials and Tribulations": avaldatud algselt 2004. aastal Jaapanis Game Boy Advance'il, Microsoft Windowsil 2006. aastal, Nintendo DS-il 2007. aastal, Wiil 2010. aastal ja iOS-il 2012. aastal.
 "Apollo Justice: Ace Attorney": avaldati Jaapanis 2007. aastal Nintendo DS-il ja inglise keeles 2008. aastal, avaldati iOS ja Androidile 2016. aastal ja Nintendo 3DSile 2017. aastal.
 "Phoenix Wright: Ace Attorney – Dual Destines": avaldati 2013. aastal Nintendo 3DS-ile , iOS-ile 2014. aastal ja Androidile 2017. aastal.
 "Phoenix Wright: Ace Attorney – Spirit of Justice": avaldati 2016. aastal Nintendo 3DS-ile ning 2017. aastal iOS-ile ja Androidile.

 Kõrvalliini mängud 

 "Ace Attorney Investigations" duoloogia 

 "Ace Attorney Investigations: Miles Edgeworth" on esimene mäng "Ace Attorney Investigationsi" sarjas. See avaldati 2009. aastal jaapani keeles ning 2010. aastal inglise keeles. Samuti avaldati see Androidil ja iOS-il 2017. aastal.
 "Ace Attorney Investigations 2: Proscecutor's Gambit" on teine mäng kõrvalliini sarjas "Ace Attorney Investigations". See avaldati 2011. aastal Nintendo DS-ile ja 2017. aastal Androidile ja iOS-ile. Enne 2024. aasta "Ace Attorney Investionations kompilatsiooni aastal 2024, oli see mäng ainukene terves "Ace Attorney" sarjas, mida ei olnud kunagi ametlikult inglise keelde tõlgitud.

 Koostöö "Professor Laytoni" sarjaga 

 "Professor Layton vs. Phoenix Wright: Ace Attorney" mängus on kokku pandud "Ace Attorney" ja "Professor Layton" tegelased ühte mängu. Mäng avaldati jaapani keeles Nintendo 3DS-ile 2012. aastal ja 2014. aastal inglise keeles.

 "The Great Ace Attorney" duoloogia 

 "The Great Ace Attorney: Adventures" on esimene mäng sarjas "The Great Ace Attorney", mis avaldati 2015. aastal Nintendo 3DSil ja 2017. aastal Androidil ja iOSil ainult Jaapanis.
 "The Great Ace Attorney 2: Resolve" on selle sarja teine mäng, avaldatud ainult Jaapanis, kõigepealt 2017. aastal 3DS konsoolil ja 2018. aastal Androidil ja iOSil.
 Mõlemad mängud said ametliku inglise keelse väljalaske aastal 2021, mil avaldati kompilatsioon "The Great Ace Attorney Chronicles".

 Mänguviis 
"Ace Attorney" mängud on visuaalromaanid, kus mängija kontrollib advokaati, kes on määratud erinevatele klientidele. Mänguviis on jaotatud kaheks: kõigepealt toimub juurdlus, kus mängija käib erinevates asukohtades, räägib tegelastega ja kogub asitõendeid.

Teine osa mänguviisist ja mängude peamine osa on kohtuistungid. Seal saab tunnistajate, prokuröri ja teiste tegelaste jutu kaudu selgeks, kas klient on süütu või mitte. Kohtuistungite jooksul tuleb ristküsitleda pealtnägijaid ja leida nende tunnistustes vastuolusid. Vastuolu leides tuleb mängijal valida tõend, mis tunnistaja väite ümber lükkab. Üks mängusarja ikoonilisemaid tunnuseid on hetk, kui peategelasest advokaat õige vastuse korral sõrmega suunab ja hüüab "Objection!" (eesti kl. "Vastuväide!"). Kui mängija on aga valinud vale tõendi, kaotab ta elupunkte. Kui elupunktid liigsete valevastuste tõttu otsa saavad, kuulutab kohtunik kliendi süüdi ja mäng on läbi.

Hilisemad "Ace Attorney" mängud tutvustavad uusi lisandeid olemasolevale mänguviisile, näiteks sarja teises mängus "Phoenix Wright: Ace Attorney – Justice For All" lisanduvad juurdlustele "psüühhika lukud" (ingl. kl. psyche-locks), mis tekivad siis, kui tunnistajad hoiavad saladusi. Need lukud avanevad, kui näidata tunnistajatele mitmesuguseid tõendeid. Mängus "Apollo Justice: Ace Attorney" mängus tuleb juurde tajumissüsteem (ingl. kl. perceive system), kus mängija otsib tunnistaja närvilisi harjumusi. Peaaegu iga uus mäng sarjas tutvustab mõne omalaadse mängumehaanika.

 Mängude arendamine 
pisi|213x213px|Sarjale "Ace Attorney" pani aluse Shu Takumi
"Ace Attorney" on loonud Shu Takumi, kes kirjutas ja juhtis esimest kolme mängu sarjas. Esimese mängu kallal töötas seitse inimest ja see saadi valmis kümne kuuga. Esimese mängu arendamine algas 2000. aastal, kui Shu Takumile anti kuus kuud, et teha ükskõik millist mängu ta soovis. Mäng pidi olema lihtne, kuna Takumi tahtis, et ka tema ema saaks seda mängida. 

Neljanda mängu puhul vähenes Shu Takumi roll: ta stsenaariumi ja võttis juhtimise asemel järelevaataja rolli. Pärast seda tuli "Ace Attorney Investigations: Miles Edgeworth", mille tegemist juhtis Takeshi Yamazaki ja produtseeris Motohide Eshiro. Hiljem juhtisid ja produtseerisid Yamazaki ja Eshiro mänge "Phoenix Wright: Ace Attorney – Dual Destines" ja "Phoenix Wright: Ace Attorney – Spirit of Justice", viimase puhul võeti appi ka Takuro Fuse kunsti ja mänguviisi jaoks. Sarja algne looja Shu Takumi ütles, et tal on segased tunded selle suhtes, et Capcomi teised liikmed "Ace Attorney" mänge juurde arendavad. Vahepeal kirjutas Takumi stsenaariumi "Professor Layton vs. Phoenix Wright: Ace Attorney" mängule ning hiljem naasis ta ka "The Great Ace Attorney" kõrvalliini mängude jaoks.

 Viited 

Kategooria:Arvutimängud